CELEX: 62007TN0320
Language: sk
Date: 2007-08-24 00:00:00
Title: Vec T-320/07: Žaloba podaná 24. augusta 2007 – Jones a i./Komisia

20.10.2007   
            
            
               SK
            
            
               Úradný vestník Európskej únie
            
            
               C 247/37
            
         Žaloba podaná 24. augusta 2007 – Jones a i./Komisia
   (Vec T-320/07)
   (2007/C 247/61)
   Jazyk konania: angličtina
   Účastníci konania
   
      Žalobcovia: Glenn Jones a Daphne Jones (Neath, Wales), FForch-y-Garron Coal Company Ltd (Neath, Wales), Desmond Ivor Evans a David Raymond Evans (Maesteg, Wales) (v zastúpení: D. I. W. Jeffreys, Solicitor)
   
      Žalovaná: Komisia Európskych spoločenstiev
   Návrhy žalobcov
   
               —
            
            
               zrušiť rozhodnutie Komisie z 18. júna 2007 vo veci COMP/37.037 týkajúcej sa sťažnosti žalobcov na nezákonnú cenovú diskrimináciu zo strany Central Electricity Generating Board,
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Táto žaloba bola podaná podľa článku 230 ES a smeruje k zrušeniu rozhodnutia Komisie z 18. júna 2007 (vec COMP/37.037 – SWSMA) o zamietnutí sťažnosti, podľa ktorej cenový postup prijatý zo strany Central Electricity Generating Board v rokoch 1984 až 1990 vo vzťahu k ťažbárom uhlia predstavoval nezákonnú cenovú diskrimináciu súkromných ťažbárov uhlia vrátane žalobcov, ktorá bola v rozpore s článkom 4 písm. b) v tom čase účinnej Zmluvy ESUO.
   Žalobcovia tvrdia, že sa Komisia pri prijímaní tohto rozhodnutia dopustila niekoľkých zásadných nesprávnych právnych posúdení a/alebo skutkových posúdení, a preto by sa malo rozhodnutie zrušiť.
   Žalobcovia tvrdia, že Komisia nesprávne právne posúdila otázku cenovej diskriminácie na základe celoštátneho kritéria namiesto toho, aby ju posúdila na základe kritéria miestneho trhu, na ktorom žalobcovia pôsobia. Okrem toho žalobcovia uvádzajú, že Komisia nesprávne uviedla na základe zohľadnenia veľkosti baní a úpravy licencií prijatej British Coal Corporation, že súkromné bane s licenciou môžu vyťažiť iba obmedzené množstvo uhlia a iba v krátkych časových intervaloch. Na záver žalobcovia tvrdia, že Komisia nesprávne vyvodila záver z uplynutia platnosti Zmluvy ESUO a z toho, že už v tejto oblasti nemá výlučnú právomoc, že jej rozhodnutie nie je potrebné na to, aby sa žalobcovia mohli domáhať súdnej ochrany pred vnútroštátnymi súdmi.